Wenke vir onderrig en leer in die tyd van Covid-19 - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wenke vir onderrig en leer in die tyd van Covid-19
Wenke vir onderrig en leer in die tyd van Covid-19
Ouers (veral dié van kleuterskool- en laerskoolkinders) het in die eerste weke van die Covid-19-pandemie en die gepaardgaande ontwrigting, 'n sentrale rol gespeel in die gekoördineerde pogings wat aangewend is om lesse onverpoos te laat voortgaan. Sedertdien het ouers op dié manier mede-onderwysers asook bondgenote geword.
Kenners reken dat onderrig in die toekoms waarskynlik nie weer enigsins soos voorheen sal lyk nie. Behalwe vir groot operasionele veranderinge in skole, is 'n vorm van afstandsonderrig hier om te bly.
Maar om onderwys op die langtermyn te verbeter, moet daar aandag gegee word aan kwessies wat gedurende die afgelope paar maande se afstandsonderrig as probleemareas geïdentifiseer is.
Die probleemareas en die oplossings waaraan onderwysers (en ouers) moet aandag gee, sluit die volgende in:
Die belangrikheid van emosies in persoonlike welstand, besluitneming en opvoedkundige sukses
Hoe het leerlinge gereageer op die onderbreking in hulle roetine en die bombardering ​​van inligting oor 'n gevaarlike virus wat hulle van die skool af weghou?
Nadat hulle vir 'n ruk lank tuis gebly het, wou sommige kinders moontlik nie na enige van die twee roetines, hetsy die ou, bekende roetine of die nuwe en meer verwarrende roetine, terugkeer nie. Ander het dit met ope arms verwelkom. Onthou dat alle emosies 'n doel het, inligting bevat en ons kan help om belangrike vrae te beantwoord.
Vind uit hoe die Covid-19-pandemie jou leerlinge en hulle gesinne geraak het en steeds raak. Sommige mense is nader aan mekaar gebring, terwyl ander uitmekaargedryf is. Party het dalk familielede verloor, terwyl ander tans siek is of siek was met Covid-19, of selfs met werkverlies te doen gekry het.
Vertel jou leerlinge hoe die pandemie jou raak. Wees eerlik oor hoe jy voel en waarmee jy sukkel, want sodoende verseker jy jou studente dat hulle gevoelens, vertwyfelings en onsekerhede geldig en normaal is in 'n tyd van omwenteling. Moedig ouers aan om hulle kinders, veral tieners vir wie dit belangrik is, emosioneel te ondersteun.
Bespreek die wêreldwye gevolge van die pandemie sodat kinders begrip en empatie vir ander ontwikkel, en aan oplossings kan dink vir die probleme wat ons in krisistye ondervind.
Die belangrikheid van tegnologie en aanpassing
Twee dinge staan nou uit: tegnologie en selfgerigte leer. Tydens die pandemie het ons besef dat digitale geletterdheid 'n belangrike komponent van die onderrigproses geword het. Onderwysers kon hulle lesse en studiemateriaal aanlyn met leerlinge en hulle gesinne deel, maar dít het nie vir alle leerlinge gewerk nie. Dit moet nou verbeter word deur voort te bou op dit wat wel goed gewerk het.
Vind uit watter tegnologie jou leerlinge by die huis het en watter probleme hulle ondervind het. Kry alternatiewe vir probleme wat nie maklik opgelos kon word nie.
Kom tot die besef dat onderwysersopleiding in digitale onderwys noodsaaklik geword het, insluitend sessies waar onderwysers die kans kry om hulle ervarings tydens die inperking met ander te deel. Ouers het moontlik ook opleiding nodig.
Wêreldwyd het baie kinders geen toegang tot tuisrekenaars nie. Nuwe maniere om lesse te verskaf, moet gevind word. Kan lespakkette moontlik vooraf deur onderwysers voorberei word? En watter veranderinge kan verbeterde onderrig deur middel van selfone tot gevolg hê?
Aanpassing gaan ook nie net oor tegnologie nie. Behalwe goeie vakinhoud moet lesse ook kreatiwiteit, humor en pret bevat. Beplan lesse wat 'n gevoel van nuuskierigheid en ondersoek wek, en leerlinge aanmoedig om onafhanklik waar te neem en sodoende van die wêreld rondom hulle te leer.
Die belangrikheid van die gesin in die onderwys
Terwyl die meeste ouers positief was oor die insette van onderwysers tydens die inperking, is daar diegene wat voel dat onderwysers nie die druk tuis verstaan ​​nie, of nie simpatiek staan teenoor hulle kind se behoeftes nie. Dit is nodig dat onderwysers luister na die ervarings van ouers, daaruit leer, en besef watter ingrypende invloed ouers op hulle kind se toekoms het.
Soek vir 'n verband tussen die lesonderwerp en die gesinslewe. Om kos voor te berei, aan sport deel te neem en huisplante of troeteldiere te versorg, is belangrike aktiwiteite. Moedig ouers aan om hulle kinders soveel moontlik te laat lees, of self vir hulle voor te lees – veral wanneer dit by jonger kinders kom. Dit kweek 'n natuurlike nuuskierigheid terwyl hulle taalvaardighede en geletterdheid ook verbeter word.
Ekstra tale bied groot voordele. Terwyl alle kinders trots moet voel op hulle huistaal, kan ouers wat nie 'n taal (byvoorbeeld Engels) magtig is nie, dit oorweeg om die taal saam met hulle kinders aan te leer.
Onderwysers moet in ouers geïnteresseerd wees as mense met vaardighede en belangstellings. Dit sluit in om ouers aan te moedig om hulself as inspirerend in die lewens van hulle kinders te beskou en verantwoordelikheid te aanvaar vir hulle kinders se opvoeding.
Wanneer ouers of voogde as 'n span saam met onderwysers werk, kan groot suksesse behaal word. Só kan 'n belangstelling in musiek, kuns en die natuur gekweek word deur projekte by die skool te begin wat verder tuis ontwikkel kan word.
Praktiese wenke aan ouers
Dit is uiters belangrik dat ouers probeer om vir hulle kinders 'n skedule te skep. Dit hoef glad nie soos die tradisionele skoolrooster te lyk nie. Wanneer jy die skedule skep, moet jy jou huisomgewing in ag neem. Gebruik dit as 'n manier om te verseker dat daar daagliks minstens twee ure se aktiewe leer plaasvind.
Ouers moet ten alle tye met die kind se onderwyser kommunikeer. Die onderwyser sal vir jou 'n aanduiding gee van areas waarmee die kind sukkel.
Maak gebruik van die beskikbare platforms (soos LitNet Skole of die Wolkskool) en die gemeenskapsbiblioteek om ekstra hulpbronne te kry.
Probeer om aktiwiteite by die huis in leergeleenthede te omskep. Laat jou jong kind byvoorbeeld vir jou die instruksies van 'n resep voorlees.
Kan jy aan enigiets anders dink wat kinders, in hierdie tyd, beter kan voorberei op 'n toekoms wat heeltemal anders gaan lyk as in die verlede? Die pandemie het onderwysers, ouers en kinders geleer om by nuwe situasies en nuwe werksgeleenthede aan te pas terwyl vaardighede vir oorlewing en probleemoplossing ontwikkel is. Die belangrikste les hieruit is dat ons almal by die proses van lewenslange leer betrokke moet bly.